TRUE โต้ข่าวลงนามสัญญาโครงการนำสายสื่อสารลงดินจาก กทม. ชี้ยังไม่มีข้อสรุป!
TRUE โต้ข่าวลงนามสัญญาโครงการนำสายสื่อสารลงดินจาก กทม. ชี้ยังไม่มีข้อสรุป!
TRUE โต้ข่าวลงนามสัญญาโครงการนำสายสื่อสารลงดินจาก กทม. ชี้ยังไม่มีข้อสรุป!
24 มิ.ย. 2562

บริษัท ทรู อินเตอร์เน็ต คอร์ปอเรชั่น จำกัด (มหาชน) หรือ TRUE เปิดเผยว่า จากกรณีมีกระแสข่างว่าบริษัทได้เป็นผู้ดำเนินการติดตั้งและทำการตลาดท่อร้อยสายสื่อสารใต้ดินทั้งหมดของ กทม. มูลค่ากว่า 25,000 ล้านบาท โดยมีระยะเวลาสัมปทาน 30 ปี จากบริษัท กรุงเทพธนาคม จำกัด วิสาหกิจของกรุงเทพมหานคร (กทม.) ผู้ดำเนินโครงการโครงข่ายท่อร้อยสายสื่อสารใต้ดินนั้น
โดยบริษัทฯ ขอเรียนชี้แจงว่า บมจ.ทรู คอร์ปอเรชั่น เป็น 1 ใน 16 บริษัทเอกชนที่ได้รับจดหมายเชิญชวนจาก บริษัท กรุงเทพธนาคม จำกัด เพื่อให้ยื่นข้อเสนอเพื่อคัดเลือกเป็นผู้ใช้บริการโครงข่ายสื่อสารโทรคมนาคม โครงการนำสายสื่อสารลงใต้ดินในพื้นที่กรุงเทพมหานคร ซึ่งบริษัท ทรู อินเตอร์เน็ต คอร์ปอเรชั่น จำกัด เป็นเพียงบริษัทเดียวที่ได้มายื่นเอกสารข้อเสนอดังกล่าว และผ่านการพิจารณาตามหลักเกณฑ์เบื้องต้น และขณะนี้ยังอยู่ในระหว่างการเจรจารายละเอียดและเงื่อนไขต่างๆ โดยยังไม่มีการสรุปและไม่มีการลงนามในสัญญาสัมปทานดังกล่าวแต่อย่างใด ตามที่มีรายงานข่าว  
ทั้งนี้ การที่บริษัทในกลุ่มทรู เข้ายื่นเอกสารตามประกาศเชิญชวนนั้น เนื่องจากบริษัทฯ เล็งเห็นว่า โครงการนำสายสื่อสารลงใต้ดินในพื้นที่ กทม. จะเป็นประโยชน์ต่อประเทศ และจะเป็นโครงการสำคัญที่จะขับเคลื่อนให้กรุงเทพมหานคร ก้าวเป็นสมาร์ทซิตี้อย่างสมบูรณ์แบบตามที่ภาครัฐได้ตั้งเป้าหมายไว้   และมั่นใจว่าจะมีบริษัทเอกชนรายอื่นๆ มายื่นข้อเสนอด้วยเช่นกัน      
อย่างไรก็ตาม จึงเรียนมาเพื่อชี้แจงข้อเท็จจริง และขอยืนยันว่า บริษัทฯ ยึดมั่นในการดำเนินธุรกิจอย่างโปร่งใส สามารถตรวจสอบได้ ตามหลักธรรมาภิบาลมาโดยตลอด